Frontline hevur givið skarvin yvir í royndunum at yvirtaka tangaskipaflotan hjá DHT Holding og hevur nú sambært Wall Street Jounal vent nøsini ímóti Gener 8 Maritime. Ein møgulig yvirtøka av hesum felagnum fer at gera Frontline til heimsins størsta tangaskipareiðarí við einum flota upp á umleið 90 tangaskip. Harða stríðið millum Frontline og DHT Holding er at enda komið. Tað váttar eigarin av Frontline, ríkasti maðurin í Norra, John Fredriksen, í samrøðu við Wall Street Journal. Frontline er framvegis áhugað í at vaksa umvegis uppkeyp og fer nú at hyggja at øðrum reiðaríum við einum flota upp á meira enn 20 tangaskip. Eitt slíkt felag kann sambært eygleiðarum vera grikska reiðaríið Gener 8 Maritime. Felagið hevur sambært TradeWinds leingi verið mett sum ein sokallaður konsoliderings-kandidatur, og partabrøvini hjá Gener 8 Maritime hækkaðu á keypskálanum í New York í fyrradagin. Flotin hjá Gener 8 umfatar tilsamans 41 tangaskip-25 VLCC´arar, herundir tveir nýbygningar, 10 Suezmax, fýra Aframax og tvey Panamax tangaskip. Sambært reiðarínum er miðalaldurin-máldur í DWT-undir fimm ár. Frontline rekur í dag 49 egin tangaskip og fer við eini møguligari yvirtøku at tvífalda talið á tangaskipum og samanlagt reka tilsamans 20,3 mió. DWT.